Jüri Sasi

Jüri Sasi (sündinud 29. mail 1954) on eesti haridustegelane, koolijuht ja poliitik.

Jüri Sasi lõpetas 1972. aastal A. H. Tammsaare nimelise Tartu 1. Keskkooli ja 1977. aastal Tartu Riikliku Ülikooli matemaatikateaduskonna matemaatiku ja matemaatika õpetaja kvalifikatsiooniga.

Ta on olnud Tartu 8. Keskkooli matemaatikaõpetaja ja õppealajuhataja. Matemaatikat on ta õpetanud ka Tartu 7. Keskkoolis, Oued-Fodda Tehnikumis Alžeerias ja Tartu 14. Keskkoolis. 

Aastatel 1988–1991 oli Jüri Sasi Kuuste 9-klassilise Kooli direktor, aastatel 1991–1993 Tartu Linnavalitsuse haridusosakonna juhataja, aastatel 1993–1996 Tartu abilinnapea, aastatel 1997–2006 Miina Härma Gümnaasiumi direktor ning aastatel 2006–2011 taas Tartu abilinnapea. Ta lahkus Tartu haridus- ja kultuurivaldkonna abilinnapea kohalt omal soovil 4. mail 2011, võttes poliitilise vastutuse, sest Tartu linna haridusametnikele esitati kahtlustus linna vara ulatuslikus omastamises, kasutades haridusosakonna kinkekaarti enda huvides.

2012. aasta sügisest kuni 2014. aasta veebruarini oli ta Narva Kutseõppekeskuse direktor.Gamzejev, Erik. Narva kutseõppekeskuse juhiks saab Tartu endine abilinnapea. Põhjarannik, 13. august 2012. Seejärel oli ta 2014. aasta veebruarist Haridusministeeriumi kutsehariduse osakonna juhataja.

2015. aasta juulis valiti Jüri Sasi Tartu Forseliuse Kooli direktoriks. Ta asus tööle sama aasta septembris.Kooli ajalugu. Tartu Forseliuse kooli veebisait.Jüri Sasi saab Forseliuse kooli direktoriks. Tartu Postimees, 20. juuli 2015. 
12. jaanuaril 2026 teatas Sasi, et loobub koolijuhi ametist ja tema viimane tööpäev direktorina on 10. august. 

 Isiklikku 
Ta oli aastani 2024 abielus nahakunstniku ja kunstipedagoogi Katrin Sasiga (1949–2024).

Viited

Kategooria:Eesti õpetajad
Kategooria:Miina Härma Gümnaasiumi direktorid
Kategooria:Eesti koolijuhid
Kategooria:Eesti Reformierakonna poliitikud
Kategooria:Tartu Ülikooli matemaatikateaduskonna vilistlased
Kategooria:Hugo Treffneri Gümnaasiumi vilistlased
Kategooria:Sündinud 1954